同治七年，鯤復叛。十年，戰北寧，越之剿撫使翁益謙陣斬之。中表黃崇英繼領其衆，號曰黃旗兵，據河江。永福與崇英素不相能，遂以黑旗兵降越駙馬黃佐炎。越王阮福時大悅，授三省提督職，以拒崇英。宣光、興化之民，或貢稅於永福，或貢於崇英，不知有越王也。法蘭西人欲行自由通商事，至宣光、興化，為永福所阻。